Netiesa. Operacijų rezultatai pasaulyje stebimi jau daugiau nei 30 metų. Tie pacientai, kuriems atlikta ši operacija prieš 20-30 metų dabar yra 50-60-70 metų amžiaus. Jie serga tokiomis pačiomis akių ligomis kaip ir pacientai, kuriems korekcija neatlikta. Svarbu suprasti, kad operacijos metu yra pakeičiama tik išoriškai ragenos gaubtumas, t.y. akies optikos stiprumas suderinamas su akies obuolio ilgiu. Lazerio, naudojamo regos korekcijai, spindulys neliečia jokių giliau esančių akies obuolio dalių ir neprovokuoja akies ligų nei iškart po operacijos, nei vėliau. Po atliktos regos korekcijos lazeriu, sulaukus garbingo amžiaus, esant reikalui, galima saugiai atlikti drumsto lęšiuko t.y. kataraktos pašalinimo operaciją. Bei kitas reikalingas operacijas. Neretai pacientės moterys baiminasi, kad po lazerinės regos korekcijos negalės gimdyti natūraliu būdu, tačiau tokia baimė – nepagrįsta. Sprendžiant ar pacientė gali gimdyti natūraliu būdu vertinama tinklainės būklė, o ji nėra įtakojama lazerinės korekcijos operacijos metu, ir išlieka tokia pati kokia buvo iki operacijos.